tartuNLP/wikipedia-smugri-20251201 huggingface dataset:
Casey Stoney

Casey Stoney (s. 13. toukokuuta 1982) on englantilainen jalkapalloilija, pelipaikaltaan puolustaja. Hän pelasi Englannin maajoukkueessa 130 maaottelua ja teki niissä kuusi maalia. Maaliskuussa 2012 hänestä tuli viides sata maaottelua pelannut englantilainen naisjalkapalloilija. Hän saavutti EM-hopeaa 2009 ja MM-pronssia 2015. Hän oli Ison-Britannian joukkueen kapteeni vuoden 2012 olympialaisissa.
Stoney esiintyi ensimmäisen kerran Englannin maajoukkueessa 18-vuotiaana elokuussa 2000. Hän vakiinnutti paikkansa maajoukkueen vasempana puolustajana ja pelasi niin vuoden 2007 kuin vuoden 2011:kin MM-kilpailuissa Englannin kaikki neljä ottelua alusta loppuun. Vuoden 2015 MM-kilpailuissa, joissa Englanti sijoittui pronssille, Stoney pelasi vain yhdessä alkulohko-ottelussa ja pääsi sen jälkeen kentälle vasta puolivälierän ja pronssiottelun viimeisiksi hetkiksi. Stoney saavutti Englannin joukkueessa hopeaa vuoden 2009 EM-kilpailuissa. Vuoden 2017 EM-kilpailuissa hän kuului vielä Englannin välieriin saakka selvinneeseen joukkueeseen mutta ei päässyt pelaamaan lopputurnauksessa. Stoney valittiin Englannin parhaaksi maajoukkuepelaajaksi kaudella 2007–2008.
Stoneyn peliuran viimeinen seura oli Liverpool, jonne hän siirtyi Arsenalista vuoden 2016 lopulla. Hän on edustanut myös Charltonia, Chelseaa ja Lincolnia. Stoney voitti muun muassa FA Cupin neljä kertaa. Hän lopetti pelaajauransa vuonna 2018.
Vaarojen maa

Vaarojen maa ("Lonesome Dove") on vuonna 1989 ensi-iltaan tullut yhdysvaltalainen, minisarjana esitetty televisioelokuva. Lajityypiltään se on lännenelokuva, ja se perustuu Larry McMurtryn samannimiseen romaaniin. Elokuvan on ohjannut Simon Wincer, ja pääosissa esiintyvät Robert Duvall, Tommy Lee Jones, Danny Glover, Diane Lane, Anjelica Huston ja Robert Urich.
Alun perin elokuva esitettiin kaksiosaisena, mutta esimerkiksi Suomessa se on jaettu neljään osaan. VHS-julkaisuna se oli jaettuna kahdelle kasetille.
Elokuva voitti kaksi Golden Globea: "Paras lyhytelokuva tai -sarja" ja "Paras miespääosa lyhyetelokuvassa tai -sarjassa" jonka sai Robert Duvall. Lisäksi elokuva sai muun muassa seitsemän Emmy-palkintoa.
Arvioita.
"Video-oppaassa" vuodelta 1994 Roope Lehtinen sanoo elokuvaa vanhan kunnon westernin oloiseksi loistavine hahmoineen ja erinomaisine näyttelijöineen. Hän antaa elokuvalle kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa elokuvalle kolme ja puoli tähteä neljästä.
Jatko-osa.
Minisarjalle tehtiin samana vuonna myös jatko-osa "Paluu vaarojen maahan" (1994).
Katie Chapman

Katie Chapman (s. 15. kesäkuuta 1982) on englantilainen jalkapalloilija, pelipaikaltaan keskikenttäpelaaja. Hän on edustanut Englannin maajoukkuetta EM-kilpailuissa vuosina 2001, 2005 ja 2009 sekä MM-kilpailuissa vuosina 2007 ja 2015. Arvokisamitaleina hänellä on EM-hopeaa vuodelta 2009 ja MM-pronssia vuodelta 2015. Chapman pelasi ensimmäisen maaottelunsa 17-vuotiaana toukokuussa 2000, ja vuoden 2015 MM-kisojen päättyessä hän on pelannut 91 maaottelua ja tehnyt niissä kahdeksan maalia.
Seuratasolla Chapman on edustanut aiemmin Millwallia, Fulhamia, Charltonia ja Arsenalia sekä Yhdysvalloissa Chicago Red Starsia. Tammikuussa 2014 hän siirtyi nykyiseen seuraansa Chelseaan.
Katie Chapman on kolmen lapsen äiti.
Carey Hart

Carey Hart (s. 17. heinäkuuta 1975, Las Vegas, Nevada) on yhdysvaltalainen motocross-ajaja. Hän omistaa myös tatuointiliikkeen "Hart &amp; Huntington".
Hart vihittiin laulaja Pinkin kanssa 7. tammikuuta 2006. He ilmoittivat helmikuussa 2008 eroavansa, mutta palasivat yhteen vuonna 2009. Pink on kertonut, että he eivät ikinä laillisesti eronneet. Pariskunnalla on kaksi lasta, 2011 syntynyt tytär sekä 2016 syntynyt poika.
Enkelit (vuoden 1994 elokuva)

Enkelit (, televisioesityksessä myös nimellä "Enkeleitä takapesällä") on vuonna 1994 ensi-iltansa saanut yhdysvaltalainen elokuva, jonka on ohjannut William Dear. Elokuva on uudelleenfilmatisointi samannimisestä vuoden 1951 elokuvasta. "Enkelit" kertoo baseballjoukkueesta, joka saa yliluonnollista apua.
Vastaanotto.
"Iltalehden" Jyrki Laelma harmitteli elokuvan televisioesityksen alla, ettei uusintaversio oikein lähde lentoon ja antoi sille kaksi tähteä.
Vapauttajan nuoruus

Vapauttajan nuoruus (myös Kansan sankari) on John Fordin ohjaama elokuva vuodelta 1939. Se kertoo Abraham Lincolnin nuoruusvuosista. Käsikirjoittaja Lamar Trotti oli Oscar-ehdokkaana.
Vuonna 1979 "Kansan sankari" pääsi mukaan suomalaiskriitikoiden kokoamalle sadan tärkeimmän elokuvan listalle.
Kaakkuri (Petsamo)

Kaakkuri, aiemmin Kakkari (), oli kylä Suomen Neuvostoliitolle vuonna 1944 luovuttaman Petsamon kunnan itäosassa. Kylä sijaitsi Petsamonvuonon itärannalla Petsamon kirkonkylää Parkkinaa vastapäätä. Parkkinasta Kaakkuriin johtanut maantie jatkui Kaakkurista edelleen pohjoiseen Porovaaran kylään. Nykyisin Kaakkuri on asumaton ja sen alue kuuluu Petsamon piirin Petsamon kaupunkikuntaan. 
Kaakkurissa ei ollut omaa koulua, vaan se kuului Petsamon ensimmäisestä koulupiirijaosta vuodelta 1921 lähtien kirkonkylän eli Parkkinan koulupiiriin. Kaakkurin ja Porovaaran kylille suunniteltiin yhteistä koulua 1920- ja 1930-luvuilla, mutta tämä ei toteutunut.
Väestö.
Petsamonvuonon venäläinen asutus syntyi 1870-luvulla samoihin aikoihin kuin alueen karjalainen asutuskin. Nämä venäläiset siirtolaiset asettuivat lähinnä Alaluostarin ja Parkkinan kyliin. Petsamon luostari, joka oli perustettu uudelleen vuonna 1886, halusi Alaluostarin omaan käyttöönsä ja siirrätti alueella asuneet venäläiset Kakkarin eli Kaakkurin kylään. Kylän perusti venäläinen Feodor Zaonegin vuonna 1890. Sinne heille rakennettiin uudet talot Arkangelista tuodusta puutavasta. Tätä ennen Kaakkurissa oli asunut vain kaksi tunturisaamelaista ja yksi suomalainen asukas. Kylän asukkaiden pääelinkeinoina olivat kalastus, karjankasvatus ja maanviljely.
Venäläisten lähteiden mukaan vuonna 1897 kylässä oli yhteensä 63 asukasta ja se kasvoi siten, että asukkaita oli 142 vuonna 1905 ja 188 vuonna 1918, jolloin asukkaista 87 oli venäläisiä, 55 karjalaisia, 24 syrjääniä, 12 saamelaista ja kymmenen suomalaisia. Vuoden 1929 henkikirjoituksen mukaan kylän 180 asukkaasta oli venäläisiä 150, karjalaisia 20, kolttasaamelaisia kahdeksan, komeja seitsemän, muita saamelaisia kaksi ja suomalaisia yksi.
Asukasluvun kehitys:
Maailmansotien välinen aika

Maailmansotien välinen aika () on ajanjakso, jolla tarkoitetaan vuosia 1918–1939 eli ensimmäisen maailmansodan lopusta toisen maailmansodan alkuun.
Tällä ajanjaksolla Eurooppa toipui ensimmäisen maailmansodan aiheuttamista tuhoista. Saksan taloutta heikensivät sotakorvaukset Yhdistyneelle kuningaskunnalle ja Ranskalle. Vuonna 1923 siellä tapahtui hyperinflaatio. Samoihin aikoihin Adolf Hitler yritti vallankaappausta Saksassa ja kansallissosialismi alkoi saada enemmän kannatusta. Vuonna 1934 Hitler nousi valtaan Paul von Hindenburgin kuoltua.
Sotien välisellä ajalla Pohjois-Amerikka menestyi aluksi merkittävästi. Sotatarviketuotannon ansiosta tehtaat tuottivat aiempaa paremmin. Ranska ja Yhdistynyt kuningaskunta maksoivat samoihin aikoihin ensimmäisen maailmansodan aikana ottamiaan velkojaan. Tuotteiden hinnat laskivat, ja oli siirrytty massatuotantoon. Yhdysvallat kaatui dramaattisesti 1930-luvun lamaan vuonna 1929.
Nollapäivähaavoittuvuus

Nollapäivähaavoittuvuus (, 0-day) tarkoittaa tietoturva-aukkoa, jolle ei ole olemassa korjausta, mutta haavoittuvuudelle on olemassa hyväksikäyttömenetelmä. Nollapäivän aukko syntyy, kun joko tietoturva-aukon löytäjä julkaisee tiedot samalla kun ilmoittaa aukosta ohjelman kehittäjille, ei ilmoita siitä ollenkaan, tai kun tietoturva-aukkoa ei paikata ilmoituksesta huolimatta.
Nimitys tulee siitä montako päivää haavoittuvuuden löytymisen jälkeen aukkoa hyödyntävä hyväksikäyttömenetelmä julkaistaan. Hyvillä aikeilla liikkuva hakkeri ilmoittaa tietoturva-aukosta ohjelman kehittäjälle ja tiedot siitä julkaistaan vasta kun paikkaus tai päivitys on saatavilla.
Normaalisti ohjelman kehittäjä julkistaa tiedot aukosta samaan aikaan kuin korjauksen, jolloin krakkerit alkavat kehittää sitä hyödyntäviä murto-ohjelmia perustuen julkaistuun tietoon tai analysoimalla paikkatiedostoa. Se kuinka nopeasti murto-ohjelma julkaistaan, lasketaan päivissä. Jos haavoittuvuus on uusi, monet käyttäjät eivät ole ehtineet päivittää ja testata järjestelmiään ennen tietoturva-aukkoa hyödyntävän ohjelman julkaisua.
Tietoa ohjelmien haavoittuvuuksista julkaistaan mm. Bugtraq-sähköpostilistalla, jolla julkaistaan myös aukkoja hyödyntäviä ohjelmia. Listan perustaja Elias Levy eli Aleph One perusteli tätä sillä, että ohjelmien valmistajat eivät julkaisseet päivityksiä ohjelmiinsa, vaikka heille oli lähetetty tieto olemassa olevista bugeista. Sähköpostilistan osti vuonna 1999 SecurityFocus, jonka osti vuonna 2002 Symantec. Osa tilaajista protestoi tätä ja perusti uuden Full-Disclosure-listan.
Nollapäivän aukkoa hyödyntävä haittakoodi.
Nollapäivän aukkoa hyödyntävä haittakoodi ("zero-day exploit") on tietoturva-aukkoa hyväksikäyttävä koodi, joka julkaistaan samana päivänä kuin nollapäivän aukko. Julkaistu haittakoodi saattaa olla vain demonstraatio aukosta ("proof of concept") tai haittaohjelma, joka hyödyntää tietoturva-aukkoa.
Pohjanhopeatäplä

Pohjanhopeatäplä ("Boloria polaris") on täpläperhosten heimoon kuuluva keskikokoinen päiväperhonen. Suomen lajien uhanalaisarvioinnissa 2010 se on luokiteltu vaarantuneeksi (VU).
Koko ja ulkonäkö.
Pohjanhopeatäplän siipien kärkiväli on noin 34–44 mm. Naaraat ovat keskimäärin koiraita kookkaampia. Siipien yläpinnen pohjaväri on ruskeankeltainen, missä on mustia kirjauksia. Kirjaukset ovat usein yhdistyneet mutkaisiksi poikkijuoviksi. Takasiiven yläpuolen tyvessä on mustaa kehnää. Takasiiven alapinnalla on X-kirjaimen muotoinen vaalea kuvio. Laji muistuttaa hyvin paljon tundrahopeatäplää ("Boloria chariclea"), mistä sen erottaa takasiipien alapinnan ulkoreunan T-kirjaimen muotoisiksi kuroutuneista vaaleista reunatäplistä.
Levinneisyys ja lentoaika.
Pohjanhopeatäplä esiintyy sirkumpolaarisesti Euraasian ja Pohjois-Amerikan pohjoisosissa ja Grönlannissa. Fennoskandiassa sitä esiintyy yleensä vain 68° pohjoispuolella. Suomessa lajia tavataan harvinaisena ja paikoittaisena Lapin korkeimmilla tuntureilla. Viimeiset havainnot Enontekiön tuntureilta ovat 1970-luvulta, mutta Tenojokea reunustavilla Utsjoen alueen tuntureilla laji elää edelleen. Pohjanhopeatäplän lentoaika on kesä–heinäkuussa riippen esiintymialueesta. Suomessa lentoaika on yleensä kesäkuun lopulla tai heinäkuun alussa.
Ruotsissa laji on erittäin uhanalainen ja saattaa olla jo hävinnyt kokonaan.
Elinympäristö ja elintavat.
Pohjanhopeatäplän elinympäristöä ovat tunturit puurajan yläpuolella ja tundra. Elinympäristöä Suomessa ovat tunturien lakiosien karut paljakat. Laji talvehtii toukkana luultavasti kaksi kertaa.
Ravintokasvi.
Toukan ravintokasvi on tuntematon, mutta niitä saattavat lapinvuokko ("Dryas octopetala") tai erityisesti liekovarpio ("Cassiope tetragona").
Sun Volley Oulu

Sun Volley ry on oululainen lentopalloseura. Seura syntyi, kun Kempeleen Lentopallon liigajoukkue siirtyi Ouluun, koska Kempeleen kunta ei enää halunnut rahoittaa KemPeLeen SM-liigajoukkueen toimintaa. Uusi seura ja joukkue nimeltään Sun Volley voitti heti kaudella 2009–2010 miesten lentopallon Suomen mestaruuden ja Suomen Cupin. Sun Volley luopui liigapaikastaan kauden 2012–13 päätteeksi talousvaikeuksista johtuen.
Historia.
Sun Volley perustettiin vuonna 2009 jatkamaan Kempeleen Lentopallon miesten SM-liigajoukkueen toimintaa Oulussa. Kempeleen Lentopallosta eriytyi miesten huippulentopalloon keskittynyt Sun Volley ja vaihtoi kotipaikkakunnakseen Oulun, koska Kempeleen harjoitteluolosuhteet olivat joukkueen mielestä haitalliset lajille ja altistivat pelaajat useille loukkaantumisille. Kempeleen kunta ei halunnut tukea joukkuetta enää, jolloin seura teki omat ratkaisunsa.
Sun Volleyn runko pysyi lähes samana kuin sen KemPeLeen aikana olleella joukkueella, kun joukkue lähti kauten 2009-10. Seura hankki vain muutaman uuden pelaajan riveihinsä, kuten passari Eemi Tervaportin. Sun Volleyn ensimmäinen kausi oli menestys, kun joukkue voitti ensin Suomen Cupin ja myös Suomen mestaruuden.
Toinen kausi liigassa ei ollut yhtä hyvä oululaisjoukkueella. Joukkueeseen tuli edelliskaudesta poiketen ulkomaalaisvahvistuksia mukaan ja joukkue pelasi Euroopan Cupia. Tulokset jäivät laihoiksi niin Suomen Cupissa, Euroopan Cupissa ja Mestaruusliigassa. Sun Volley ei edennyt mitalipeleihin. Runkosarjassa joukkue oli kuudes ja tippui Isku-Volleylle välierissä suoraan otteluvoitoin 0–3.
Kolmas kausi liigassa päättyi vielä onnettomammin kuin edellinen. Sun Volley valahti niukasti liigakarsintoihin, joissa se kuitenkin säilytti paikkansa suoraan otteluvoitoin 3–0 Kyyjärven Kykyä vastaan pelatussa karsintasarjassa. Vaikka Sun Volley sai oikeuden anoa liigalisenssiä kaudeksi 2012–13 liigakarsinnat voitettuaan, seura luopui Mestaruusliigapaikastaan johtuen talousongelmista.
Camino (elokuva)

Camino on 2008 valmistunut, monesti palkittu espanjalainen elokuva, jonka on ohjannut Javier Fesser. Juoni perustuu tositarinaan, syöpään 14 vuoden ikäisenä vuonna 1985 kuolleen nyttemmin pyhimykseksi julistamisen eli kanonisoinnin kohteena olevan Alexia González-Barrosin elämään.
Fesser esittää katolisen järjestön, Opus Dein (suom. 'Jumalan työ') kielteisessä valossa kuvaten sen äärikulttina joka tuhoaa perheitä. Fesser vihjaa, että Opus Dei ohjaili nuoren Caminon tuskallisen kuoleman murhenäytelmän omien tarkoitusperiensä takia. Uhrin vanhempi sisko on Opus Deiläinen ja estetty tapaamasta perhettään
Elokuva sai kuusi espanjalaisen elokuvan Goya-palkintoa vuonna 2009.
Siimapyrstöt

Siimapyrstöt (Loricariinae) on imumonnien alaheimo, johon kuuluu 30 sukua. Alaheimon 266 lajista 39 on kuvattu viimeisten 10 vuoden aikana.
Siimapyrstöjen alaheimolle on tyypillistä pitkä, litteä siimamainen liehuke (peduncle) pyrstössä ja rasvaevän puuttuminen pyrstön ja selkäevän väliltä. Lajien välillä on suuria eroja vartalonmuodossa, huulten rakenteessa ja hammaskartassa. Naaraat ja koiraat poikkeavat toisistaan yleensä selvästi, sillä aikuisilla koirailla kasvaa jäykkiä partakarvamaisia ulokkeita rintaevän ruodoissa, kuonon reunoissa ja joskus myös etuselässä. Joillakin suvuilla myös koiraan ja naaraan huulet ja hampaat ovat erilaiset.
Siimapyrstöt jaetaan kahteen tribukseen Harttiini ja Locariini, joista jälkimmäinen edelleen kahteen alatribukseen "Sturisomina" ja "Loricariina". Näistä jälkimmäisestä on vielä erotettu neljä ryhmää.
Monia melko pieniksi jääviä siimapyrstölajeja pidetään akvaarioissa. Niiden tunnistaminen lajin tai edes suvun tarkkuudella ei aina ole helppoa. Akvaariossa suosittuja sukuja ovat ainakin
Ronni

Ronni on Hämeenlinnan Lammilla oleva kylä. Ronnissa sijaitsee muun muassa Kaikkien Athosvuoren pyhien perintösäätiön luostarikeskus, joka aloitti toimintansa vuonna 2013. Aiemmin samalla alueella toimi Pääjärven kuntayhtymän kuntoutuskeskus. Ronnissa on toiminut myös Suomen Punaisen Ristin Hämeen piirin ylläpitämä turvapaikanhakijoiden vastaanottokeskus, jonka noin 150 asukasta majoitettiin sekä Etevan kuntayhtymän Pääjärven kuntoutuskeskukseen Ronniin että Ronnin ulkopuolelle Lammin keskustasta vuokrattuun kerrostaloon..
Kolme viisasta miestä (elokuva)

Kolme viisasta miestä on Mika Kaurismäen ohjaama ihmissuhdedraama vuodelta 2008. Elokuva on palkittu 2009 Monterreyn kansainvälisillä elokuvafestivaaleilla, jossa se sai juryn pääpalkinnon Cabrito de Platan sekä yleisöpalkinnon. Lisäksi elokuva on palkittu Tallinnan elokuvafestivaaleilla.
Juoni.
Kolme nuoruudenystävää – poliisi, valokuvaaja ja näyttelijä – tapaavat sattumalta jouluaattona Helsingissä. He viettävät illan karaokebaarissa, jossa kukin käy läpi elämäänsä ja sen kipeitäkin puolia. Salaperäisen naisen saapuminen baariin muuttaa tapahtumien kulkua.
SK-105 Kürassier

SK-105 Kürassier on itävaltalainen 105 mm kanuunalla aseistettu kevyt panssarivaunu.
Kürassierin alusta perustuu Saurer 4K 4FA-miehistönkuljetuspanssarivaunuun, jonka nimike Itävallan puolustusvoimissa on Schützenpanzer A1. Saurerwerke, josta myöhemmin tuli Steyr Daimler Puch, valmisti vuonna 1967 Kürassierin ensimmäisen prototyypin. Vuonna 1971 valmistui viisi esisarjan vaunua. Vaunun sarjatuotanto alkoi pian tämän jälkeen. Kürassierissa on ranskalaista AMX-13-vaunua varten suunniteltu torni, jossa on GIATin valmistama 105 mm CN 105-57 -panssarivaunukanuuna. Tykki on varustettu latausautomaatilla. Nuoliammuksen lähtönopeus on 1 475 m/s ja panssarinläpäisy 500-550 mm 90 asteen iskukulmalla.
Kürassierin torni on poikkeaa ulkonäkönsä osalta tavanomaisista panssarivaunutorneista, sillä siinä tykin asekilpi on samaa osaa tornin katto- ja takapanssarin sekä kylkipanssarin yläosan kanssa. Tykin korotusta säädettäessä koko tornin yläosa seuraa mukana.
Vaunun enimmäinen tienopeus on 65-68 km/h ja toimintamatka 520 km. 6-sylinterisen dieselmoottorin teho on 320 hv (238 kW).
Yhyres

YHYRES-kehittämisyhdistys ry on itsenäinen Kyrönmaalla (eli Isossakyrössä, Vähässäkyrössä ja Laihialla) toimiva maaseudun kehittämisyhdistys (Leader-toimintaryhmä). Sen tavoitteena on kehittää Kyrönmaan elinvoimaa, vireyttä, yrittäjyyttä sekä luoda kumppanuuteen perustuvaa yhteistyötä. Toimintaryhmä rahoittaa Kyrönmaan kehittämisohjelman mukaisesti vuosina 2007–2013 kehittämishankkeita ja yritystukia. Suunnitelmat hankkeiden rahoitukset on tehty muiden Leader-periaatteiden mukaan toimivien hankkeiden tapaan yhdeksi Euroopan unionin toimintakaudeksi kerrallaan.
YHYRES-kehittämisyhdistys ry tarjoaa neuvontaa ja rahoitusta sekä yhteisöille että yrityksille.
Hong Lei

Hong Lei on kiinalainen tietokoneohjelman murtaja, joka tuomittiin Sun Xianshengin kanssa 3,5 vuoden vankeusrangaistukseen. Lisäksi Hong Lei sai sakkoja noin 103 000 €:n arvosta.
Hän mursi Microsoft Windows XP -käyttöjärjestelmän ja teki siitä oman "Tomato Garden Window XP" -kloonin, jota hän jakeli maksutta. Versio löydettiin joulukuussa 2008.
Love &amp; Devotion

Love &amp; Devotion on ruotsalainen elektronista musiikkia esittävä naisduo. Duon muodostavat Pia Hillgard ja Maria Frennberg. 
Duon ensimmäinen single "Can't Get Enough" julkaistiin vuonna 1996. Seuraavana vuonna julkaistiin duon studioalbumi "So Good", joka myi kultaa Australiassa, Tanskassa ja Etelä-Afrikassa.
Arnold Layne

Arnold Layne oli Pink Floydin ensimmäisen, maaliskuussa 1967 julkaistun singlen A-puoli. Tyylillisesti kappale edustaa varhaista psykedeelistä rockia. "Arnold Layne" nousi kiistanalaisesta transvestismiaiheestaan ja BBC:n asettamasta soittokiellosta huolimatta parhaimmillaan Britannian singlelistan sijalle 20. Laulun kirjoitti Pink Floydin laulajana ja kitaristina vuoden 1968 alkuun asti toiminut Syd Barrett.
Laulun aihe.
Laulun nimihenkilö Arnold Layne on transvestiitti, joka pukeutuu pyykkinaruilta varastamiinsa naisten vaatteisiin jääden kuitenkin lopulta kiinni. Sanoitus perustuu ilmeisesti tositapahtumiin. BBC ei hyväksynyt tarinaa transvestiitista, vaan asetti laulun soittokieltoon.
Jesse Joronen

Jesse Pekka Joronen (s. 21. maaliskuuta 1993 Rautjärvi) on suomalainen jalkapallomaalivahti, joka edustaa Italian Serie B:ssä pelaavaa Palermoa. 
Jorosen kasvattajaseura on Simpeleen Urheilijat, jonka edustusjoukkueessa hän pelasi ensimmäisen kerran jo 13-vuotiaana Inkeroisten Purhaa vastaan. Simpeleläisten lisäksi Joronen oli juniorivuosinaan lainassa Rakuunat Junioreissa 2007 ja Lappee JK:ssa 2008. Vuonna 2009 Joronen siirtyi Englannin Valioliigan Fulhamin organisaatioon. Fulham ei ollut ainoa Jorosesta kiinnostunut Valioliigaseura, sillä myös Liverpool teki hänelle tarjouksen. 
Joronen teki alun perin kolmivuotisen sopimuksen Fulhamin kanssa, jota jatkettiin kahdella vuodella vuonna 2012. Saman vuoden lokakuussa hänet lainattiin Englannin konferenssin eteläisen aluesarjan Maidenhead Unitediin. Helmikuussa 2013 Joronen lainattiin puolestaan konferenssin pääsarjan Cambridge Unitediin, mutta hän palasi ainoastaan päivän lainasopimuksen julkistamisen jälkeen takaisin Fulhamiin, sillä hän ei halunnut olla seurassa vaihtopelaajana.
Toukokuussa 2013 Joronen siirtyi lainasopimuksella Suomeen, Veikkausliigan FC Lahteen. Hän ehti pelata Lahdessa 18 liigaottelussa ennen paluutaan elokuussa Fulhamiin.
Maajoukkuetasolla Joronen debytoi alle 15-vuotiaiden maajoukkueessa vuonna 2008 Ruotsia vastaan. Hänellä on kokemusta myös muiden eri ikäluokkien poikamaajoukkueista sekä Suomen alle 21-vuotiaiden maajoukkueesta. Ensimmäisen A-maaottelunsa Joronen pelasi King's Cupissa tammikuussa 2013 Thaimaata vastaan. A-maajoukkueessa Joronen on jäänyt varsin vähälle vastuulle Lukas Hradeckýn vallattua ykkösmaalivahdin tontin.
Komentosilta

Komentosilta on alue tai huone, josta alusta johdetaan. Aluksen ollessa liikkeellä sillalla on "vahtiupseeri", jota normaalisti avustaa "vahti". Tärkeimmissä asioissa aluksen "kapteeni" on sillalla apunaan vahtiupseeri ja vahti sekä toisinaan "luotsi" esimerkiksi satamaan tultaessa tai sieltä lähdettäessä.
Ruorihytti on pieni erillinen alue komentosillalla, jossa aiemmin on ollut aluksen ruori käyttäjineen. Nykyään komentosillalle ei rakenneta erillistä ruorihyttiä.
Välimeren-laivasto

Välimeren laivastolla tarkoitetaan Välimerelle tai sen lähistölle sijoitettua laivastoa.
Brittiläinen Välimeren-laivasto

Brittiläinen Välimeren-laivasto oli osa Britannian Kuninkaallista laivastoa, joka oli pääosan olemassaoloajastaan tärkeä osa Yhdistyneen kuningaskunnan merimahtia. Laivaston tehtävänä oli suojata tärkeitä yhteyksiä emämaan ja itäisten siirtomaiden välillä. Välimeren laivaston komentaja nimettiin ensimmäisen kerran 1665, ja laivasto lakkautettiin 5. kesäkuuta 1967.
Laivaston vahvuus ensimmäisen maailmansodan alkaessa oli taisteluristeilijät "HMS Inflexible", "HMS Indomitable" ja "HMS Indefatigable", joiden 12 tuuman tykit takasivat laivastolle ylivoiman alueella. Lisäksi vahvuuteen kuuluivat panssariristeilijät "HMS Defence", "HMS Duke of Edinburgh", "HMS Black Prince" ja "HMS Warrior", neljä kevyttä risteilijää ja kuusitoista hävittäjää.
Laivaston päämaja sijaitsi 1930-luvun puoliväliin saakka Maltalla, joka oli myös sen tärkein tukikohta ja joka kuului brittiläisen imperiumin alueisiin vuodesta 1814. Laivasto siirtyi Aleksandriaan hieman ennen toisen maailmansodan puhkeamista, koska Malta oli liian lähellä Italian ilmavoimien tukikohtia.
1960-luvulla laivaston merkitys väheni brittiläisen imperiumin supistuessa valtioiden itsenäistyessä. Merkitystä vähensi myös kylmän sodan aiheuttama painopisteen muutos Pohjois-Atlantille. 
Laivastoa supistettiin koko 1960-luvun alun ajan, ja 1966 laivastolla ei toisinaan ollut lainkaan saattokelpoisia aluksia käytettävissään. Välimeren-laivasto lakkautettiin kesäkuussa 1967.
David Elm

David Elm (s. 10. tammikuuta 1983 Broakulla, Ruotsi) on aktiiviuransa lopettanut ruotsalainen jalkapalloilija, joka edusti Englannin Valioliigassa pelaavaa Fulhamia 1. syyskuuta 2009 - 31. joulukuuta 2010. Muuten Elm pelasi vain Ruotsissa. Aktiiviuransa hän lopetti 12. syyskuuta 2018 kasvattiseuransa Johansfors IF:n riveissä. Hän on pelipaikaltaan hyökkääjä.
Muuta.
Hänen nuoremmat veljensä ovat myös jalkapalloilijoita, Rasmus Elm ja Viktor Elm.
Elm on suuri Kent- ja Bruce Springsteen-fani.
Tabellikomissio

Tabellikomissio oli Ruotsissa 1756 perustettu toimielin, joka oli ylin taulustolaitosta eli tabellilaitosta hoitava viranomainen. Sille kuului koko maata koskevien väestötilastojen laadinta. Tabellikomissio oli maailman ensimmäinen tilastovirasto, jonka virallinen nimi oli "Statistiska tabellkommissionen för tabellverket". Ruotsissa tabellikomission toiminta jatkui vuoteen 1858, jolloin väestötilastoa alkoi laatia Tilastollinen keskustoimisto. Suomen ja Ruotsin eron jälkeen tabellikomission tehtäviä hoiti Suomessa senaatin kamari- ja tilintekotoimituskunta, jolta tehtävät siirrettiin 1865 väliaikaiselle tilastolliselle toimistolle. Siitä muodostettiin 1884 Tilastollinen päätoimisto, josta 1971 tuli Tilastokeskus.
Free Jimmy

Free Jimmy () on norjalainen tietokoneanimaatiolla toteutettu elokuva vuodelta 2006. Englanninkielinen versio on vuodelta 2008. Elokuva on saatavana myös suomenkielisin tekstein varustettuna DVD-versiona. Tragikoominen ja ahdistava, runsaasti väkivaltaa sisältävä elokuva on tarkoitettu aikuisille ja siinä käsitellään mustan huumorin keinoin kipeitä asioita, mm. rikollisuutta, huumeita, eläinten oikeuksia ja kansalaisaktivismia.
Juoni.
Jimmy on kurjan venäläisen sirkuksen norsu, jota hallitaan antamalla sille erilaisia huumeita ja joka on siksi tullut niistä täysin riippuvaiseksi. Jimmy karkaa ja sirkuksessa työskentelevä hämäräperäinen RoyArnie alkaa etsiä sitä yhdessä pikkurikollisten ystäviensä kanssa. Paljastuu, ettei RoyArnien motiivina ole suinkaan eläinrakkaus, vaan Jimmyn nahan alle piilotettu miljoonan arvoinen huume-erä, johon RoyArnie haluaa päästä käsiksi rahoittaakseen sen avulla unelmansa omasta sirkuksesta.
Huume-erästä on tietoinen myös Saamelaismafia (lapinpukuihin sonnustautuneita moottoripyöräjengiläisiä), joka seuraa RoyArnieta kumppaneineen. Kolmantena joukkiona samoilla jäljillä on militanttien eläinaktivistien ryhmä, joka toivoo Jimmystä symbolia koko taistelulleen. Vielä neljäskin porukka, joukko metsästysretkellä olevia maalaismiehiä, sekaantuu tapahtumien kulkuun.
Karkumatkallaan Jimmy tapaa hirven, joka auttaa Jimmyä tämän vieroitusoireiden yli. Eläimet ystävystyvät ja Jimmy pääse eroon huumeista. Takaa-ajajat kuitenkin löytävät sen. Syntyy sekasorto, jossa suurin osa takaa-ajajista saa surmansa. Lopulta Jimmykin kuolee raivostuneen eläinaktivistin ampuessa sitä takapuoleen, johon huume-erä on piilotettu. Hirvi hautaa kuolleen ystävänsä aiheuttamalla kivivyöryn. RoyArnie ei tiedä Jimmyn kohtaloa vaan jatkaa elokuvan lopussa epätoivoisesti tämän etsimistä.
Timosen ruukki

Timosen ruukki toimi Pudasjärvellä Hirvaskosken kylässä vuosina 1842–1877. Ruukin perustivat oululaiset porvarit A. W. Ramberg, C. Ramberg ja J. S. Åström. Ruukki valmisti rautaa lähiseudun järvistä nostetusta järvimalmista. Valmiit tuotteet kuljetettiin joko maanteitse Ouluun tai sitten Iijokea pitkin. Ruukin yhteydessä oli myös Timosen tai Hirvaskosken sahan nimellä tunnettu sahalaitos.
Rambergin suku myi osuutensa ruukista 1857 Leonard Candelinille ja A. Ekmanille. Ruukki oli Herman Nordbladin johtamana käynnissä aina vuoteen 1877 saakka jolloin se lopetti toimintansa tulipalon seurauksena. Ruukin toiminnan loppuaikoina sahaustoiminta oli jo merkittävämpää kuin raudanvalmistus. Ruukki omisti noin 3 000 hehtaaria metsää ja nämä alueet siirtyivät sitten puutavarayhtiöiden haltuun.
Ruukin yhteydessä oli myös kapea, todennäköisesti kaksisulkuinen kanava joka rakennettiin 1840-luvulla. Tämä kanava oli tarkoitettu lähinnä ylimääräisen veden juoksuttamiseen mutta sitä käytettiin myös veneliikenteessä. Nykyisin kanavasta on jäljellä enää maatunut uoma.
Jonathan Greening

Jonathan Greening (s. 2. tammikuuta 1979 Scarborough) on entinen englantilainen jalkapalloilija, joka edusti useita Englannin sarjoissa pelaavia joukkueita. Hän on York Cityn kasvatti, joka siirtyi jo nuorena, kaudeksi 98-99 Manchester Unitediin muttei onnistunut vakiinnuttamaan pelipaikkaansa siellä. ManU:n jälkeen hän kiersi useammassa muussa Valioliiga -joukkueessa, 
Hän pelasi pääasiassa keskikenttäpelaajana. Urallaan hän pelasi Valioliigassa 252 ottelua ja teki 9 maalia. Uransa jälkeen hän on toiminut alasarjoissa managerina.
Sinikka

Sinikka on suomalainen naisen etunimi, joka on muodostettu värin nimestä sininen. Nimen on tehnyt tunnetuksi Eino Leino, jonka vuonna 1907 kirjoittamassa "Lalli" -näytelmässä se esiintyy päähenkilön tyttären nimenä.. Myöhemmin nimestä on syntynyt myös lyhennelmä Sini. Nimi Sinikka on 1900-luvun alusta vuoden 2019 loppuun mennessä annettu 55 469 henkilölle.
Andrianampoinimerina

Andrianampoinimerina (vuoteen 1794 saakka Ramboasalama, 1740–1810) oli madagaskarilaisten Ambohimangin ja Imerinan valtioiden hallitsija.
Ramboasalama kuului Imerinaa 1300–1400-luvulta lähtien hallinneeseen sukuun. Vuosina 1787–1794 hän oli Ambohimangin hallitsija. Vuonna 1794 hän valtasi Antananarivon ympäristöineen ja julistautui Imerinan hallitsijaksi nimellä Andrianampoinimerina. Hän aloitti Madagaskarin valtiollisen yhdistämisen sotien, kuningassukujen välisten naimakauppojen ja muiden etnisten ryhmien kanssa solmittujen liittosopimusten avulla.
Andrianampoinimerina jakoi Imerinan kuuteen provinssiin, lopetti feodaaliruhtinaiden väliset yhteenotot ja rajoitti heidän valtaansa. Hän määräsi tarkat verot ja tullimaksut sekä kehitti oikeusjärjestelmää, maatalouden keinokastelua, käsityöammatteja ja kaupankäyntiä.
Andrianampoinimerinan seuraaja oli hänen poikansa Radama I, joka vuonna 1818 julistautui Madagaskarin kuninkaaksi.
Elvi

Elvi on suomalainen naisen etunimi, Elviira-nimen lyhentymä.
Elviiran nimipäivä on suomalaisessa almanakassa vuodesta 1929 lähtien ollut 27. kesäkuuta.
Suomessa nimi Elvi on Digi- ja väestötietoviraston tietojen mukaan annettu kesäkuuhun 2025 mennessä 13 067 henkilölle, joista suurin osa on 1900-luvun alkupuolella syntyneitä.
Pussy (kappale)

”Pussy” on ensimmäinen singlejulkaisu Rammsteinin kuudennelta albumilta "Liebe ist für alle da". Single julkaistiin 18. syyskuuta 2009. Kappaleen aiheena on seksiturismi. Singlen b-puolena julkaistaan uuden albumin kappale ”Rammlied”. ”Pussy” julkaistaan digipakina, rajoitetun painoksen digipakina (sisältää julisteen), sekä 12 ja 7 tuuman vinyylinä.
Musiikkivideo.
Videon ohjasi Jonas Åkerlund. Video esitettiin ensimmäistä kertaa 16. syyskuuta Visit-X nimisellä seksivideochat-sivustolla. Musiikkivideosta uutisoitiin laajasti etenkin sen pornografiaan vivahtavan sisältönsä takia. Video on K18-merkitty johtuen sen pornografisesta materiaalista. Kappaleella on sanottu myös olevan kaikkien aikojen rohkein musiikkivideo.
Pekka Virkamäki

Pekka Virkamäki (s. 1959 Keuruu) on suomalainen entinen Hare Krishna -liikkeen jäsen, joka on julkaissut kokemuksistaan kirjan "Arka ja ahdas ismi" (2005). Virkamäki suoritti merkonomitutkinnon sekä asepalveluksen ja teki "tavallisia töitä" ennen liittymistään Krishna-liikkeeseen, jossa hän toimi vuosina 1983–1998 edeten temppelinjohtajaksi asti (1989–1994).
Virkamäki tutustui Krishna-liikkeeseen Ruotsissa.
Titokowarun sota

Titokowarun sota () oli aseellinen yhteenotto Ison-Britannian ja Ngāti Ruanui -maoriheimon välillä. Yhteenotot kestivät kesäkuusta 1868 maaliskuuhun 1869. Yhteenotto synnytti uudelleen sotatilan, joka oli alkanut Taranaki-sodan aikana. Maorit eivät hävinneet yhteenotoista yhtäkään, mutta lopettivat taistelun eurooppalaisten löydettyä heidän tukikohtansa 25. maaliskuuta 1869. Sodan jälkeen alueelle syntyi yleinen turvallisuuskriisi, kun eurooppalaiset pelkäsivät muiden maorien ryhtyvän taisteluun. Näin ei kuitenkaan käynyt, vaan Titokowarun sota jäi viimeiseksi suureksi sodaksi maorisotien aikana. 
Taustat.
Sodan syyt juontuvat Uuden-Seelannin maan haltuunottoihin maoreilta vuonna 1865. Eurooppalaiset siirtolaiset olettivat maorisotien ajan olevan jo ohi ja vuonna 1868 siirtolaiset alkoivat muuttaa Uuden-Seelannin hallituksen haltuunsa ottamille Ngāti Ruanui -heimon entisille alueille. Heimon johtaja, Riwha Titokowaru, organisoi tätä vastaan aluksi väkivallattomia vastaiskuja. Maorit tuhosivat siirtolaisten tilojen aitauksia ja polttivat varastoja. Kesäkuun kuudentena 1868 eräät maorit tappoivat kolme siirtolaista ja vähän sen jälkeen eräs vakinaisen armeijan jäsen ammuttiin. Maorit halkaisivat ammutun sotilaan ruumiin ja söivät sen yläosan. 6. kesäkuuta Uuden-Seelannin armeija ryhtyi vastatoimiin kutsumalla palvelukseen 400 siirtolaista sekä noin sata Wanganui-heimoon kuuluvaa maoria.
Marit Larsen

Marit Elisabeth Larsen (s. 1. heinäkuuta 1983 Lørenskog) on norjalainen laulaja. Hän oli teininä toinen M2M-popduon jäsenistä. Nykyään Larsen on soolouralla.
Larsenin ensimmäinen sooloalbumi "Under the Surface" ilmestyi vuonna 2006. Hänen toinen albuminsa "The Chase" ilmestyi lokakuussa 2008. Larsenin kappale "If A Song Could Get Me You" oli hänen ensimmäinen single, joka on julkaistu Norjan ulkopuolella. Se julkaistiin Saksassa, Itävallassa, Sveitsissä ja Islannissa. Saksassa ja Itävallassa se meni singlelistan ykkössijalle. Sveitsissä kappale oli parhaimmillaan toisena ja Islannissa sijalla 19.
Diskografia.
Albumit
EP:t
Singlet
Never Shout Never

Never Shout Never on amerikkalaisen popmuusikon, Christofer Drew Inglen, taiteilijanimi.
Ura.
Christofer Drew Ingle aloitti musiikinteon taiteilijanimellä NeverShoutNever! syyskuussa 2007. Hän sai tunnustusta ensi kertaa internetin kautta julkaistuaan "Yippee!"-EP:nsä MySpace-sivustolla.. 30. heinäkuuta 2008 Ingle pääsi Yhdysvaltojen MTV:llä esitettävään TRL-ohjelmaan, jossa hän esitti kappaleensa 'Bigcitydreams'. Syksyllä 2008 hän oli kiertueella Hellogoodbyen ja Ace Endersin kanssa.
17. marraskuuta 2008 lähtien Inglen taiteilijanimestä tuli virallisesti NeverShoutNever!. Tätä aiemmin hän oli iTunesissa ja hänen konsultointiyhtiönsä sivuilla Never Shout Never -nimellä. Virallista lausuntoa nimenvaihtoon ei ole annettu. Puhelinhaastattelussa 27. marraskuuta 2009 Ingle kuitenkin ilmoitti, ettei hänen artistinimensä perässä ole enää huutomerkkiä. Hän myös kertoi kirjoittavansa nimen yhteen ollessaan iloinen, mutta kolmena erillisenä sanana ollessaan surullinen. Tulevan levyn julkaiseva Warner Bros. Records kirjoittaa nimen Never Shout Never.
Keväällä 2009 Never Shout Never oli The Bamboozle Roadshow 2009 -kiertueella mm. The Cab-yhtyeen kanssa. Hän myös soitti sekä The Bamboozle Left 2009 että The Bamboozle 2009 -festivaaleilla.
Seuraava levy, "The Summer EP", julkaistiin kesäkuun 23. päivänä 2009.
29. toukokuuta 2009 ilmoitettiin Inglen tehneen sopimus Warner Brothers Recordsin kanssa, näin ollen lopettaen suurten levy-yhtiöiden tarjoussodan. Ingle kertoo WBR:n auttavan häntä hänen oman levy-yhtiönsä, Loveway Recordsin kanssa.
Never Shout Neverin ensimmäisen täyspitkän albumin tuottajana toimii mm. Avril Lavignea, Weezeria ja Fall Out Boyta tuottanut Butch Walker.
Yksityiselämä.
Ingle noudattaa ehdotonta veganismia. Hän on myös kristitty ja uskoo Jeesukseen vapahtajana. High school -aikanaan hän saattoi jäädä kotiin tekemään musiikkia koulunkäynnin sijaan, joka johti hänen erottamiseensa Joplin High Schoolista ennen valmistumista. Chris aloitti kitaran soiton ollessaan 14-vuotias.
Vuonna 2012 kesäkuussa Christofer Ingle vahvisti The Gunz Show’ssa tehneensä kaksi törkeää rikosta. Toistaiseksi hän ei voi kiertuoida maailmanlaajuisesti. Ingle myös vahvisti, että nyt hän jättää pois vahvat huumeet, jottei hän työntäisi pois ihmisiä joita hän rakastaa. Christofer Drew joutui peruuttamaan Etelä-Amerikan ja Meksikon kiertueen, ja pari muuta asiaa, joista hän ei ole puhunut julkisuudessa.
Kulkuri (kirjasarja)

Kulkuri on WSOY:n julkaisema peruskoulun äidinkielen opiskeluun suunnattu kirjasarja. Kirjasarja on tarkoitettu 3–6-luokkalaisille. Sarjaan kuuluu tekstikirjoja ja tehtäväkirjoja. Tehtäväkirja on nimeltään "Kynäkulkuri".
Kirjasarjan päähenkilöt ovat Tuomas, Linda, Sanni, Mikko, Penni-koira ja Armas. He seikkailevat useassa eri paikassa. Kirjoissa ratkotaan myös erilaisia arvoituksia.
Savikkakasvit

Savikkakasvit (Chenopodiaceae) on aiemmin tunnistettu siemenkasviheimo, jonka suvut sisällytetään nykyisessä luokittelussa revonhäntäkasvien (Amaranthaceae) heimoon. Savikkakasvit ovat ruohoja tai pensaita, joita kasvaa eri puolilla maailmaa kasvupaikkana yleensä arot ja merenrannat. Muutamista lajeista on kehittynyt laajalle levinneitä rikkaruohoja, ja muutamia kasvatetaan ravinnoksi. Savikkakasveja käytetään myös koristekasveina. Kaksisirkkaisiin siemenkasveihin kuuluvassa alaheimossa on noin 1 400 lajia.
Monet aiemmin savikkakasveihin luokitellut suvut, kuten savikat ja maltsat, on siirretty uusimmassa luokittelussa alaheimoon Chenopodioideae. Toisaalta merkittävä osa entisistä savikkakasveista sijoitetaan muihin revonhäntäkasvien alaheimoihin, kuten Betoideae, Salicornioideae ja Salsoloideae.
Ulkonäkö.
Verson perusrakennetta vertailtaessa savikkakasvit eivät ole perusrakenteeltaan samanlaisia. Suuri osa ruohoista on pystyjä, ja osa niistä on melkein haarattomia, mutta toiset ovat rentoja, tyvestä eri suuntiin haarautuvia.
Tuhattaituri

Tuhattaituri on Otavan peruskoulun matematiikan oppimateriaalisarja. Tuhattaituri on suunnattu esikoululaisille sekä luokille 1-6. Kirjasarjassa opetellaan mm. yhteen- ja vähennuslaskuja ja kertolaskuja sekä jakolaskuja. Tuhattaituri koostuu ns. neljän peräkkäisen sivun tuntikokonaisuuksista. Oppikirjan kappaleissa ensimmäisellä aukeamalla on perustehtävät sekä kotitehtävät (luokilla 3-6 kotitähtävät on sijoitettu lisätehtävä-aukeamalle, seuraavalla aukeamalla lisätehtävät.
Tuhattaiturin näkökulma matematiikan opettamiseen on toiminnallinen ja sarjassa tähdätään matemaattisen ajattelun ja matemaattisen itsetunnon kehittämiseen. Jokaisen oppikirjan välissä on Tuhattaiturin kuori, josta lötyy materiaalia opetuksen ja opiskelun konkretisoimiseksi.
Sarjaan kuuluun oppilaiden kirjojen lisäksi mm. opettajan oppaat, tarkastuskirjat, e-kirjat, e-oppaat, koepaketit, pulmavihkot ja tukiopetusmateriaalit. Myös sähköisissä materiaaleissa Tuhattaiturissa on opettajan materiaali, Smartboard-materiaali alkuopetukseen sekä oppilaan sähköinen materiaali.
Tuhattaituri on julkaistu Suomessa myös ruotsinkielisenä nimellä Min matematik (Schildts). Sarja on otettu käyttöön Ruotsissa. Ruotsissa kirjaa kustantaa Studentlitteratur nimellä Favorit matematik.
Jonathan dos Santos

Jonathan dos Santos Ramírez eli Jonathan (s. 26. huhtikuuta 1990 Monterrey, Meksiko) on meksikolainen jalkapalloilija, joka edustaa yhdysvaltalaista LA Galaxya. Hän on pelipaikaltaan keskikenttäpelaaja.
Ura.
Jonathan siirtyi Barcelonan junioreihin Monterreystä vuonna 2001. Kaudeksi 2009–2010 hänet nostettiin Luis Enriquen valmentamaan seuran reservijoukkueeseen, mutta hän osallistui kesällä 2009 myös Josep Guardiolan valmentaman edustusjoukkueen harjoitusleirille.
Jonathan teki ensiesiintymisensä Barcelonan edustusjoukkueessa Copa del Reyn ottelussa Cultural Leonesaa vastaan 28. lokakuuta 2009. Hänet nimettiin Barcelonan 23 pelaajan kokoonpanoon, joka osallistuu joulukuussa 2009 pelattavaan seurajoukkueiden MM-turnaukseen.
Jonathan siirtyi Barcelonasta 12 siellä viettämänsä vuotensa jälkeen Villarrealiin, jossa myös hänen veljensä pelaa. Siirtosumma oli noin kaksi miljoonaa euroa. 
Jonathan on pelannut myös Meksikon maajoukkueessa. Hän teki ensiesiintymisensä ystävyysottelussa Kolumbiaa vastaan 30. syyskuuta 2009. MM-kilpailuissa 2018 hän pääsi vaihtopelaajana kentälle neljännesvälieräottelussa Brasiliaa vastaan. Ensimmäiset maaottelumaalinsa hän teki vasta vuonna 2019: maaliskuussa Paraguayta, kesäkuussa Ecuadoria ja heinäkuussa CONCACAF Gold Cupin voittoisassa loppuottelussa Yhdysvaltoja vastaan. Myös vuonna 2015 hän oli voittamassa Gold Cupia.
Tausta.
Jonathanin isä Gerardo sekä veljet Giovani ja Éder ovat myös jalkapalloilijoita. Giovani pelasi Jonathanin kanssa samaan aikaan Barcelonan junioreissa ja nousi myös edustusjoukkueeseen.
Jonathan sai Espanjan kansalaisuuden heinäkuussa 2009.
Resonaattori

Resonaattori on laite tai järjestelmä, joka resonoi eli värähtelee luonnostaan tietyillä taajuuksilla (joita kutsutaan sen resonanssitaajuuksiksi) suuremmalla amplitudilla kuin toisilla taajuuksilla. Värähtely voi olla joko sähkömagneettista, mekaanista (mm. akustista) tai optista. Resonaattoreita käytetään joko tuottamaan tietyntaajuisia aaltoja tai valitsemaan tiettyjä taajuuksia signaalista, jolloin niitä voidaan käyttää signaalien suodattamiseen. Esimerkiksi musiikkisoittimet käyttävät akustisia resonaattoreita, jotka tuottavat tietynkorkuisia ääniä. Resonaattoreita voidaan käyttää myös antureina mm. mitattaessa hyvin pieniä määriä aineita tai pitoisuuksia.
Onteloresonaattorissa, jota termiä yleensä käytetään viittaamaan sähkömagneettisiin resonaattoreihin, aallot muodostuvat tyhjään tilaan laitteen sisällä, onteloon. Käytännössä tarvittava ontelon koko määräytyy värähtelytaajuuden mukaan. Onteloresonaattoreita on mahdollista pienentää mikromekaanisin menetelmin esimerkiksi piimateriaaliin, jolloin puhutaan mikromekaanisista (MEMS engl. microelectromechanical systems) resonaattoreista. Mikromekaanisten resonaattorien värähtelytaajuudet ovat yleensä suurempia kuin 20 000 Hz ja niiden koko voi olla jopa alle yhden kuutiomillimetrin. MEMS-resonaattoreita käytetään esimerkiksi auton renkaiden ilmanpaineen tarkkailuun (engl. TPS, Tire pressure sensor). Akustisten resonaattorien taajuudet saattavat olla kuultavissa, jos niiden taajuudet ovat pienempiä kuin 20 000 Hz. Mitä pienempi värähtelytaajuus on sitä suurempi on vaadittava ontelon koko. Akustisia onteloresonaattoreita, joissa ääni syntyy ilman värähtelystä yksiaukkoisessa syvennyksessä, kutsutaan ns. Helmholtzin resonaattoreiksi.
Dielektrisessä resonaattorissa eristävä, dielektrinen materiaali (engl. bulk) värähtelee esimerkiksi pietsosähköisen ilmiön vaikutuksesta. Tällaisia resonaattoreita ovat kideresonaattorit, jotka perustuvat esimerkiksi kvartsikiteen tai yleisesti materiaalin pietsosähköisyyteen. Kideresonaattoreita käytetään radioissa, satelliiteissa ja kelloissa tarvittavien tarkkojen taajuuksien tuottamiseen., Värähtelevä dielektrinen materiaali voi olla myös ohutkalvotekniikalla kasvatettu kalvo, jolla on pietsosähköisiä ominaisuuksia, esimerkiksi alumiininitridi- tai sinkkioksidikalvo. Näin saadaan erittäin pienikokoisia ja keveitä dielektrisiä värähtelijöitä, joita on mahdollista liittää mikropiirien kanssa samaan koteloon tai jopa mikropiirin pinnalle ja niiden koko voi olla alle yhden kuutiomillimetrin. Pietsosähköisiin ohutkalvoihin perustuvista resonaattoreista voidaan rakentaa tarkkoja, pieniä taajuussuodattimia/-suotimia, joita käytetään mm. matkapuhelimissa, joissa elektroniikan miniatyrisointia tarvitaan laitteen kannettavuuden vuoksi.
Optisessa resonaattorissa optinen signaali etenee aineessa tai suljetussa tilassa heijastavasta pinnasta toiseen jatkuvasti aiheuttaen optisen kierron. Laserit perustuvat tyypillisesti optisiin resonaattoreihin, ja niissä optinen signaali samalla myös vahvistuu.
Pesäpallon Suomen-mestaruuskilpailut 1922

Pesäpallon Suomenmestaruuskilpailut 1922 olivat ensimmäiset lajin SM-kilpailut. Mestaruuden voitti Helsingin Pallonlyöjät. Pesäpallotoiminta, kuten aiempi pitkäpallokin järjestettiin Palloliiton alaisuudessa.
Loppuottelu pelattiin uudella Pallokentällä, joka oli edellisen päivän sateen jäljiltä märkä. Lisäksi ottelun aikana puhalsi tuuli, jota luonnehdittiin kovanpuoleiseksi. Osittain tällä selittyvät suuret juoksuluvut. Myöskään ei useilla pelaajilla ollut kengissään kantapiikkejä, varsinkaan Toijalan joukkueessa. Helsingin ulkopeli oli huomattavasti vastustajaansa varmempaa ja sisäpelissä toijalalaiset arastelivat pesiltä lähdöissään. Ottelun tuomitsi urheiluohjaaja Koskinen Hämeenlinnasta.
Kilpailun kulku.
Finaalin juoksulista:
Ornes

Ornes on kunta Meusen departementissa Lorrainen hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa oli vuoden 2006 väestönlaskennassa kaksi asukasta, joista toinen oli nainen ja toinen puolestaan mies. Ornes’n pinta-ala on 18,52 neliökilometriä.
Kunnasta on matkaa Bezonvaux’hon 1,7 kilometriä, Gremillyyn 2,6 km, Maucourt-sur-Orneen 2,8 km, Azannes-et-Soumazannesiin 4,2 km, Mogevilleen 4,3 km, Dieppe-sous-Douaumontiin 4,6 km ja Vaux-devant-Damloupiin 4,7 km. Ranskan pääkaupunkiin Pariisiin on matkaa 232 kilometriä.
Kunta tuhoutui 21. helmikuuta–19. joulukuuta 1916 käydyssä ensimmäiseen maailmansotaan kuuluvassa Verdunin taistelussa. Samassa taistelussa tuhoutuivat myös läheiset Beaumont-en-Verdunois’n, Bezonvaux’n, Cumières-le-Mort-Hommen, Fleury-devant-Douaumontin, Haumont-près-Samogneux’n, Louvemont-Côte-du-Poivren, Douaumontin ja Vaux-devant-Damloupin kunnat, joista ainoastaan kaksi jälkimmäisinä mainittua ovat nykyisin asutettuja.
Väkiluvun kehitys.
Ornesin väkiluvun kehitys vuodesta 1851 vuoteen 1913 sekä vuodesta 1962 vuoteen 2006:
Tšerdekaisi

Tšerdekaisi ( kyrill. Тшердекайсин) on tunturialue Barentsinmeren Maattivuonosta etelään Murmanskin alueen luoteisosassa Venäjällä ja on osa Petsamoa Petsamon kuntapiirissä. Alueen korkein huippu, "Tšerdekaisi" on 448 metriä korkea.
Tšerdekaisi sijaitsi Suomeen kuuluneen Petsamon kunnan alueella kokonaan 1920-1940, lähellä silloista itärajaa. Moskovan rauhassa Petsamo menetti koillisosansa, sillä 1940 Suomen ja Neuvostoliiton raja siirtyi lounaisemmaksi kulkien virallisesti Moskovan välirauhansopimuksen solmimiseen 1944 saakka Tšerdekaisin tunturista luoteeseen sijaitsevan "Pienen Tšerdekaisin" (429 m) kautta.
Cyril Svoboda

Cyril Svoboda (s. 24. marraskuuta 1956 Praha, Tšekkoslovakia) on tšekkiläinen poliitikko, kristillisdemokraattien puoluejohtaja, maansa sisäministeri 1998, ulkoministeri 2002–2006 ja aluekehitysministeri 2009.
Svoboda on johtanut kristillisdemokraatteja kahteen otteeseen, vuosina 2001–2003 ja uudelleen 2009–2010.
Elämä.
Svoboda syntyi Prahassa ja valmistui Libeňin lukiosta 1976, minkä jälkeen hän opiskeli lakia Kaarlen yliopistossa. Valmistuttuaan Svoboda työskenteli muun muassa notaarina, kunnes hänet nimettiiin Petr Pithardin neuvonantajaksi vuonna 1990. Tämän jälkeen hän toimi useissa korkeissa tehtävissä Tšekin politiikassa.
Kristillisdemokraatteihin Svoboda liittyi 1995, joidenka listalta hänet valittiin Tšekin edustajainhuoneeseen vuoden 1998 vaaleissa. Samana vuonna hän toimi vajaan vuoden sisäministerinä. Vladimír Špidlan hallituksessa Svoboda toimi ulkoministerinä ja Tšekin EU-jäsenyysäänestyksen kampanjaorganisoijana. Hänet valittiin kristillidemokraattien puheenjohtajaksi tammikuussa 2001, missä tehtävässä hän toimi vain yhden kauden jättäen puolustamatta asemaansa marraskuun 2003 äänestyksessä. Svoboda joutui hengenvaaralliseen autokolariin huhtikuussa 2004, kun hänen kuljettajansa menetti autonsa hallinnan ajaessaan ylinopeutta. Saamistaan vakavista vammoista huolimatta Svoboda toipui nopeasti.
Vuoden 2006 vaalien jälkeen Svoboda nousi hallitukseen salkuttomaksi ministeriksi ja myöhemmin aluekehitysministeriksi. Samaan aikaan hän oli uutisissa liittyen oikeustaisteluun Prahan Dejvicessä sijaitsevasta kerrostalosta, jonka Marie Kaprálková oli testamentannut Svobodalle vuonna 1992 kiitoksena häneltä saamastaan oikeusavusta. Myöhemmin Kaprálková uudelleenkirjoitti testamenttinsa siten, että kerrostalo olisikin annettu "Domov svaté Rodiny" -hyväntekeväisyysjärjestölle. Svoboda hävisi tapauksen marraskuussa 2009, eikä valittanut asiasta. Laajaa näkyvyyttä saanut oikeuskamppailu oli kuitenkin asia, mitä hänen puoluetoverinsa syyttivät kristillisdemokraattien pudottua kokonaan edustajainhuoneesta vuoden 2010 vaaleissa. Svoboda oltiin valittu uudelleen kristillisdemokraattien puheenjohtajaksi vuonna 2009, mutta vaalitappion jälkeen hän ilmoitti eroavansa tehtävästä.
Svobodaa on hänen poliitikon uransa loppumisen jälkeen kritisoitu Venäjän presidentti Vladimir Putinia kohtaan osoitetusta sympatiasta, Voice of Europe -radiokanavalla esiintymisestä sekä Andrej Babišin neuvonantajana toimimisesta.
Yksityiselämä.
Svobodalla on vaimonsa Věnceslava Svobodován kanssa neljä poikaa. Svoboda puhuu englantia, ranskaa, venäjää sekä hieman ruotsia. Hänen identtinen kaksoisveljensä Jozef työskenteli urallaan muun muassa Tšekin valtiovarainministeriössä.
Monocle

Monocle on brittiläinen lifestylelehti, joka keskittyy kansainvälisiin asioihin, kulttuuriin, muotiin ja muotoiluun. Lehden on perustanut vuonna 2007 Tyler Brûlé. Julkaisun levikki on 150 000 kappaletta, ja sen toimitus sijaitsee Lontoossa. Monocle ilmestyy kymmenen kertaa vuodessa.
Lehti julkaisee maailman parhaiden asuinkaupunkien listaa, jossa Helsinki oli vuonna 2011 ykkösenä.
Blatnoi Mir

Blatnoi Mir – varkaiden maailma on vuonna 2001 valmistunut dokumenttielokuva elinkautisvangeista venäläisessä vankilassa. Elokuvan on käsikirjoittanut ja ohjannut Jouni Hiltunen.
Synopsis.
Kolme elinkautisvankia istuu tuomiota vankilassa: Heistä Andrei Shudarikov on löytänyt Hare Krishna -liikkeen. Mihail Buharov on syvästi masentunut. Hän viettää aikaansa laulaen vanhoja vankileirilauluja. Valeri Balin on entinen rikollisjohtaja ja voimailija, joka harjoittelee päivittäin. Hän kirjoittaa äidilleen vivahteikkaita kirjeitä elämästä ja ajatuksista muurien takana. Rikollisen taustan lisäksi miehiä yhdistävät heidän tatuoidut vartalonsa..